《樊佥事家新作临河小台》
清代·袁昶

寇巴东古英雄人，樊渭南今文章伯。用章腹中兵甲森欲动，寂章专气致柔了无迹。

萧然隐几人海里，游戏筑台聊尔早。手治磴道洞扉开，云影花光天在水。

枕簟江湖步屟间，餐嘘日月扶栏起。凌空东接属玉观，响闸西连尚冠里。

中有据梧澹荡人，国论膏肓箴炙俟。得道长生方两瞳，松标婉娈柔童子。

日草边琐百函书，总斥令仆海沤如。薄晚相从曲江曲，约我登顿飞霞裾。

森森侠侍台边树，育育同观濠上鱼。自是澶渊却敌手，岂但骑鲸跨碧虚。

作者简介：（1846—1900）浙江桐庐人，字重黎，一字爽秋。光绪二年进士，授户部主事。讲实学，不主故常。官至太常寺卿。以反对用义和团排外，被杀。后追复原职，谥忠节。有《浙西村丛刻》、《袁昶日记》。